לילה אחד, בחורף של שנת 1070 לפני הספירה, פקד אסון את אביגיל: יותם, בנה יחידה, נרצח במיטתו. אביגיל, אישה עצמאית וסוערת בעולם הנשלט על ידי גברים, מבקשת למצוא את רוצח בנה אבל נתקלת בחומות של סירוב ושקרים. איש בארץ ישראל, המחולקת בין עברים לפלישתים, לא מוכן לסייע לה ונדמה שרבים אפילו מנסים למנוע ממנה למצוא תשובות לשאלות שהיא מעלה בחקירתה: האם קשור רצח בנה להיעלמותו של נביא העיר? מה תפקידו של שמשון בתעלומה? ומה יודעת דלילה ומסרבת לספר?
זהו סיפורו של בחור נחמד מדי ושמו שמוניק, שעובד כאיש ביטחון בקניון בדרום הארץ. שמוניק הוא אלוף באהבה ובגעגועים: לאורטל המחוצ'קנת שנטשה אותו ונסעה ללמוד בארצות הברית, לאמו שנלקחה ממנו בשחר ילדותו ולזמנים יפים יותר. שמוניק מרגיש שחייו מבוזבזים לריק, עד שמופיע תום, אלוף בצה"ל, איש תם וישר שנאבק ביצורים מהחלל החיצון המאיימים לפלוש לכדור הארץ. השניים נסחפים למסע בעקבות האהבות האבודות, אך תועים בדרכם ומוצאים אהבות חדשות שעליהן כלל לא חלמו.
פרופ' יגאל שוורץ, חוקרו הבולט של אפלפלד, שגם ערך כמחצית מספריו, שם לו למטרה לחלץ את הדיון ביצירתו של הסופר הדגול מ"הגטו" שבו כלאו אותה. בחיבוריו על יצירותיו של אפלפלד, שרובם כונסו בספר זה, הוא מוביל את הקורא להכרת עולמו הבדיוני של הסופר על רבדיו השונים. בין היתר: היחס לאירופה שבין מלחמות העולם, החיים בישראל, סבך היחסים בין אמונה, דת ומודרניות, שלל הקשרים בין סיפורת, היסטוריה ומיתוס, הניסיון לחבור לילדות האבודה, היחס המורכב לאהבה ולמיניות ועוד. מקום מיוחד מוקדש בספר לבחינה שיטתית, מושכלת ומדוקדקת של אמנות הסיפר של אפלפלד.
מועדון ברידג' מפגיש את אירֶן – זקנה גאוותנית שצמצמה כמעט לחלוטין את מגעיה עם העולם – עם עמרי, תלמיד תיכון שמצלם שם את סרט הגמר שלו במגמה לקולנוע. סירובה העיקש לשתף פעולה וחיזוריו אחריה, העיקשים לא פחות, לופתים את השניים בדיאלוג שבו הם שואלים את עצמם – וזה את זה – על אודות חייהם ועל חופש הבחירה שיש או אין להם בתוכם. מיה סביר יצרה שני גיבורים בלתי-נשכחים, רחוקים זה מזה מכל בחינה אפשרית, שהמפגש ביניהם מספק הצצה נדירה אל צפונותיה של נפש האדם ואל הבחירות שהופכות את החיים למסע שראוי להתמיד בו, למרות הכול.
חלומות של אחרים הוא קובץ הכולל סיפורים חדשים וסיפורים ישנים שנערכו מחדש, מאת הסופרת האהובה שולמית לפיד. זהו ספר על רגעים יוצאי דופן בחייהם של אנשים רגילים. נערה צעירה המגדלת את אחיה הקטן בכוחות עצמה מוצאת דרך יצירתית לפרנס את שניהם, חייה של זמרת ג'ז נהרסים בגלל סיפור שנכתב עליה, זוג חשוך ילדים מכניס אל ביתו נער שעֲבָרוֹ הבעייתי אינו מרפה מהם, סופר היוצא לנופש בפנסיון נדהם לפגוש שם סופר אחר החולם את חלומותיו.